Forslag til RÅDETS FORORDNING om ændring af forordning (EF) nr. 1267/1999 om oprettelse af et strukturpolitisk førtiltrædelsesinstrument

(forelagt af Kommissionen)

BEGRUNDELSE

1. I 2000 førte anvendelsen af det strukturpolitiske førtiltrædelsesinstrument til, at der blev ydet EU-støtte til omkring 80 foranstaltninger, som Kommissionen havde godkendt efter udtalelse fra den pågældende forvaltningskomité. De samlede udgifter til de godkendte foranstaltninger er på 2,9 mia. EUR, hvoraf støtten fra ISPA udgør 1,9 mia. EUR, hvoraf lidt over 1 mia. EUR er afsat på budgettet for 2000. Budgetmidlerne for 2000 er fordelt ligeligt mellem de to berørte sektorer, infrastrukturer på transportområdet og miljø.

2. Ifølge Rådets forordning om oprettelse af ISPA skal de foranstaltninger, hvortil EU kan yde støtte efter dette instrument, være så omfattende, at de kan have en betydelig indvirkning på miljøbeskyttelsen eller forbedringen af infrastrukturerne på transportområdet. Kommissionens erfaringer med vurderingen af de finansieringsansøgninger, som modtagerlandene har indgivet, viser, at landene ofte har vanskeligt ved at medfinansiere foranstaltningerne udelukkende ved hjælp af de offentlige midler, som for tiden er til rådighed. EIB og andre internationale finansielle institutioner (BERD, Verdensbanken, NIB, NEFCO osv.) og i givet fald den private sektor bør derfor kunne yde den størst mulige medfinansiering for at sikre, at ISPA får de størst mulige økonomiske virkninger i modtagerlandene. I 2000 har de internationale institutioner således kunnet medfinansiere ca. 40% af de godkendte foranstaltninger, og der er opnået en "løftestangsvirkning" på ca. 25%.

3. Udviklingen i de finansielle overførsler fra internationale finansielle institutioner eller den private sektor udgør i øvrigt et af de aspekter, der skal tages hensyn til, når der ydes EU-støtte ifølge ISPA, som det fremgår af Rådets forordning. Ved at udvide samarbejdet med de øvrige finansieringskilder tilstræber EU at øge de ressourcer, der anvendes i de sektorer, som er omfattet af førtiltrædelsesstøtten, at forbedre finansieringsløsningerne for foranstaltningerne og at udbygge løftestangsvirkningen af ISPA i de kommende år.

4. Det har dog vist sig, at medfinansieringen støder på vanskeligheder, der skyldes, at Rådets forordning om oprettelse af ISPA ikke indeholder specifikke bestemmelser om fravigelse af de generelle bestemmelser i artikel 114, stk. 1, i finansforordningen for det almindelige budget for De Europæiske Fællesskaber. Ifølge disse bestemmelser, der gælder for den eksterne støtte, kan kun fysiske og juridiske personer i EU's medlemsstater og de lande, der modtager støtte efter ISPA, deltage i indkaldelse af bud på indkøb, som finansieres af EU.

5. Da internationale finansielle institutioner i givet fald skal overholde andre regler for indgåelse af offentlige indkøbsaftaler end dem, der er fastsat i finansforordningen, udgør anvendelsen af artikel 114, stk. 1, i visse tilfælde en uovervindelig hindring for, at institutionerne kan medfinansiere foranstaltninger, som ISPA yder støtte til. I artikel 114, stk. 2, i finansforordningen er det ganske vist fastsat, at tredjelandes borgere kan deltage i indkaldelser af bud i behørigt begrundede undtagelsestilfælde. Denne undtagelse til stk. 1 kan dog kun anvendes på to betingelser: for det første skal der fastsættes specifikke bestemmelser i grundretsakterne (i det foreliggende tilfælde i Rådets forordning om oprettelse af ISPA), og for det andet skal bestemmelserne være i overensstemmelse med hensigtsmæssige godkendelsesprocedurer.

>REFERENCE TIL EN GRAFIK>

>REFERENCE TIL EN GRAFIK>

>REFERENCE TIL EN GRAFIK>

6. For at lette modtagerlandenes adgang til de ressourcer, som internationale finansielle institutioner eller den private sektor vil kunne tilføre dem, foreslås det derfor, at der i ISPA-forordningen indsættes specifikke bestemmelser, som gør det muligt at fravige bestemmelserne om indgåelse af aftaler om offentlige indkøb i finansforordningens afsnit IX. Det foreslås også, at de relevante bestemmelser i PHARE-forordningen indsættes i de nye bestemmelser i ISPA-forordningen. Når det af tekniske eller økonomiske grunde er nødvendigt for at iværksætte en foranstaltning, der støttes af ISPA, vil Kommissionen undtagelsesvis og efter undersøgelse af hver sag for sig kunne godkende, at modtagerne åbner alle eller en del af indkaldelser af bud for borgere i tredjelande.

7. Når en foranstaltning medfinansieres af finansielle institutioner, der anvender deres egne regler for indgåelse af aftaler om offentlige indkøb (og ikke bestemmelserne i finansforordningens afsnit IX), er det derfor nødvendigt at medregne de udgifter, der varetages af disse institutioner, i de "samlede støtteberettigede udgifter for ISPA". Når denne del af finansieringen af Kommissionen medtages på listen over godkendte omkostninger, skal den kunne tjene som tillæg til støtten fra ISPA og derfor indgå i beregningen af de udgifter, der er støtteberettigede for ISPA. Den nye definition af støtteberettigede udgifter ændrer på ingen måde anvendelsen af bestemmelserne i finansforordningens afsnit IX for iværksættelse af den del af foranstaltningen, der støttes direkte af ISPA.

>REFERENCE TIL EN GRAFIK>

>REFERENCE TIL EN GRAFIK>

Foranstaltning støttet af ISPA

Finansiering gennem IFI

>REFERENCE TIL EN GRAFIK>

Finansiering gennem ISPA

Af disse grunde foreslås det, at Rådet vedtager vedlagte forslag til forordning.

Forslag til RÅDETS FORORDNING om ændring af forordning (EF) nr. 1267/1999 om oprettelse af et strukturpolitisk førtiltrædelsesinstrument

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3],

[3] EFT C

under henvisning til udtalelse fra Regionsudvalget [4], og

[4] EFT C

ud fra følgende betragtninger:

(1) De første foranstaltninger, som EU yder støtte til i forbindelse med det strukturpolitiske førtiltrædelsesinstrument (ISPA) indført ved Rådets forordning (EF) nr. 1267/1999 [5], blev vurderet og godkendt af Kommissionen i 2000.

[5] EFT L 161 af 26.6.1999, s. 73.

(2) På grundlag af de hidtidige erfaringer med vurderingen og godkendelsen af foranstaltninger, der skal finansieres i henhold til ISPA, bør nogle bestemmelser i forordning (EF) nr. 1267/1999 ændres.

(3) Medfinansiering af foranstaltningerne, herunder fra internationale finansielle institutioner, og anvendelse af privat finansiering er vigtige forudsætninger for, at ISPA kan fungere. I nogle tilfælde må modtagerlandene have adgang til andre finansieringskilder end fællesskabsstøtte, hvis foranstaltninger, der fuldt ud opfylder betingelserne for at være støtteberettigede og målene for ISPA, skal kunne medfinansieres.

(4) For at kunne muliggøre eller lette medfinansiering sammen med internationale finansielle institutioner og/eller private kilder, bør det være muligt efter gennemgang af hver enkelt sag at fravige de generelle bestemmelser for deltagelse i udbud, licitationer, tilbudsafgivelse og kontrakter, som medfinansieres under ISPA.

(5) Efter artikel 114, stk. 2, i finansforordningen af 21. december 1977 vedrørende De Europæiske Fællesskabers almindelige budget [6] kan statsborgere i tredjelande i behørigt begrundede undtagelsestilfælde få adgang til at deltage i udbuddene i henhold til de særlige bestemmelser, der er indeholdt i de grundlæggende retsakter om samarbejde med tredjelande, og i overensstemmelse med de relevante godkendelsesprocedurer. Forordning (EF) nr. 1267/1999 er en sådan retsakt.

[6] EFT L 356 af 31.12.1977, s. 1. Forordning senest ændret ved forordning (EF, EKSF, Euratom) nr. 2673/1999 (EFT L 326 af 18.12.1999, s. 1).

(6) Visse bestemmelser, der anvendes i forbindelse med det PHARE-program, som blev indført ved Rådets forordning (EØF) nr. 3906/89 af 18. december 1989 om økonomisk bistand til visse lande i Central- og Østeuropa [7], bør kunne lægges til grund for de ændrede bestemmelser.

[7] EFT L 375 af 23.12.1989, s. 11. Forordning senest ændret ved forordning (EF) nr. 2666/2000 (EFT L 306 af 7.12.2000, s. 1).

(7) Det er nødvendigt at præcisere begrebet støtteberettigede udgifter, for at ISPA-foranstaltninger kan medfinansieres gennem andre, eksterne støttekilder.

(8) Forordning (EF) nr. 1267/1999 skal tilpasset under hensyn til Rådets afgørelse 1999/468/EF af 28. Juni 1999 om fastsættelse af de nærmere vilkår for udøvelse af de gennemførelsesbeføjelser, der tillægges Kommissionen [8].

[8] EFT L 184 af 17.7.1999. s. 23.

(9) Traktaten indeholder ikke anden hjemmel til vedtagelsen af denne forordning end artikel 308.

UDSTEDT FØLGENDE FORORDNING:

Artikel 1

I forordning (EF) nr. 1267/1999 foretages følgende ændringer:

1. Følgende indsættes som artikel 6a:

"Artikel 6a

Indgåelse af aftaler

1. Alle fysiske og juridiske personer i medlemsstaterne og de i artikel 1, stk. 1, andet afsnit, omhandlede lande kan på lige vilkår deltage i udbud, licitationer, tilbudsafgivelse og kontrakter i forbindelse med foranstaltninger, for hvilke Fællesskabet er den eneste eksterne støttekilde.

2. Stk. 1 gælder også for medfinansiering.

I tilfælde af medfinansiering kan Kommissionen, efter gennemgang af hver enkelt sag, dog tillade, at tredjelande deltager i udbud, licitationer, tilbudsafgivelse og kontrakter."

2. I artikel 7 indsættes som stk. 8:

"8. Hvis en foranstaltning medfinansieres af internationale finansielle institutioner, kan udgifter, der opfylder de i stk. 7 omhandlede støtteberettigelseskriterier, og som afholdes efter de procedurer, der gælder for eksterne finansieringskilder, af de finansielle institutioner, bortset fra fællesskabsstøtte, indgå i beregningen af de samlede støtteberettigede udgifter til foranstaltningen."

3. Artikel 14, stk. 1, 2 og 3 affattes således:

"1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand (i det følgende benævnt "udvalget"). Den Europæiske Investeringsbank udpeger en repræsentant, der ikke deltager i afstemningen.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF i overensstemmelse med samme afgørelses artikel 7.

3. Det tidsrum, der nævnes i artikel 4, stk. 3, i afgørelse 1999/468/EF, fastsættes til en måned."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand